Broj: 711-I-641-P-292-19/20-04-8

Zagreb, 7. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Kolinde Grabar-Kitarović, Predsjednice Republike Hrvatske,** na 77. sjednici, održanoj 7. veljače 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Kolinde Grabar-Kitarović, Predsjednice Republike Hrvatske, povodom odluke Upravnog odbora Hrvatskog autokluba (u daljnjem tekstu: HAK) da se dužnosnici dodijeli počasno članstvo HAK-a, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a ili povrede načela obnašanja javnih dužnosti.**

**Obrazloženje**

Povjerenstvo je 25. rujna 2019.g. pod brojem: 711-U-3265-P-292/19-01-1 zaprimilo anonimnu prijavu protiv dužnosnice Kolinde Grabar-Kitarović, Predsjednice Republike Hrvatske, povodom koje je otvoren predmet pod brojem P-292/19.

U prijavi se u bitnome navodi da je dužnosnici Kolindi Grabar-Kitarović kao Predsjednici Republike Hrvatske dodijeljeno počasno članstvo u HAK-u te do 31. prosinca 2099.g., odnosno doživotno može koristiti sva prava i usluge HAK-a čija je godišnja vrijednost u 2017.g. bila oko 30.000,00 kn. U prijavi se nadalje navodi da dužnosnica besplatnu tehničku pomoć može koristiti za svoj automobil, ali i za automobil u kojem se vozi te da usluge HAK-a može koristiti u cijeloj Europi, a niti jednu uslugu nije obvezna posebno podmirivati.

Podnositelj prijave nadalje navodi da je Zakonom o HAK-u („Narodne novine“, broj 2/94.) HAK-u omogućeno obavljanje javnih djelatnosti za čiju kontrolu je zadužena Vlada Republike Hrvatske i resorna ministarstva. Obavljanjem javnih djelatnosti HAK-u je omogućeno primanje naknade od građana koji obavljaju tehnički pregled ili pohađaju autoškolu te HAK na navedeni način ostvaruje 60% svojih godišnjih prihoda, dok samo 20% ostvaruje od članarine. S obzirom da HAK neracionalno troši stalna novčana sredstva ostvarena obavljanjem javnih djelatnosti, javila se želja drugih pravnih osoba koje obavljaju istu ili sličnu djelatnost da sudjeluju u takvoj raspodjeli sredstava, što ugrožava status HAK-a. HAK je stoga dodijelio besplatno godišnje članstvo oko 1000 osoba koje su na javnim funkcijama, pa tako i počasno članstvo dužnosnici Kolindi Grabar-Kitarović, kako bi mu navedene osobe pomogle održati svoj položaj. U prijavi se nadalje navode osobe koje su na raznim položajima u tijelima HAK-a, a kojima je u interesu da kroz dodjelu počasnog članstva Predsjednici Republike Hrvatske dobiju zaštitu navedene dužnosnice.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 1. ZSSI-a propisano je da je Predsjednik Republike Hrvatske dužnosnik u smislu ZSSI-a te je stoga Kolinda Grabar Kitarović povodom obnašanja dužnosti Predsjednice Republike Hrvatske od 19. veljače 2015.g. obvezna postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Na zahtjev Povjerenstva HAK je dostavio dopis broj: 505-25/2019-23/2019-2 od 15. listopada 2019.g. u kojem se navodi da je HAK jedinstvena nacionalna, neprofitna i nestranačka udruga u koju je udruženo 70 autoklubova s područja cijele Republike Hrvatske te više od 232.000 građana, vozača i vlasnika motornih vozila. HAK je od 1906.g. do danas interesna udruga u kojoj se članovima, na bazi međusobne solidarnosti, osigurava pomoć na cesti i samim time njihova mobilnost. U temeljnim dokumentima HAK-a, prije svega u Statutu i Pravilnicima, propisana su sva prava i pogodnosti članova HAK-a i udruženih autoklubova.

Upravni odbor HAK-a je na svojoj 33. sjednici održanoj 21. svibnja 2015.g., donio Odluku da se počasno članstvo u HAK-u dodjeli gđi Kolindi Grabar Kitarović, Predsjednici Republike Hrvatske. HAK u svom očitovanju naglašava da je svim dosadašnjim predsjednicima Republike Hrvatske, dr. Franji Tuđmanu, Stjepanu Mesiću i dr. Ivi Josipoviću, po propisanoj proceduri dodijeljeno počasno članstvo te im je prilikom posjete sjedištu HAK-a uručena članska iskaznica počasnog člana. Pitanje počasnog članstva u HAK-u u vrijeme dodjele istoga Predsjednici Republike Hrvatske, gđi Kolindi Grabar-Kitarović, bilo je regulirano odredbama članaka 9. i 11. Statuta HAK-a - pročišćeni tekst od 15. travnja 2004.g. koji je tada bio na snazi.

Naime, sukladno odredbi članka 9. Statuta HAK-a počasno članstvo u HAK-u može steći fizička i pravna osoba koja ima posebne zasluge za HAK ili svrhu, ciljeve i zadatke koje HAK ostvaruje. Nadalje, u članku 11. Statuta HAK-a propisano je da se počasnim članstvom ostvaruje najviše javno priznanje HAK-a, a odluku o tome donosi Upravni odbor. Počasnom članu dodjeljuje se godišnje besplatno pravo na korištenje članskih usluga na području Republike Hrvatske i u inozemstvu, u opsegu određenom za tu godinu. U nastavku istog članka propisano je da počasni član dobiva člansku iskaznicu HAK-a te da počasni članovi nemaju pravo odlučivanja u tijelima HAK-a.

U očitovanju se nadalje ističe da predsjednici Republike Hrvatske, gđi Kolindi Grabar Kitarović, članska iskaznica HAK-a nije nikada uručena jer se navedena dužnosnica nije odazvala pozivu da posjeti HAK povodom svečanog obilježavanja dana HAK-a, 1. lipnja 2015.g. Izdavanje i uručenje članske iskaznice obveza je HAK-a, dok je njeno posjedovanje obveza svih članova pa tako i počasnih članova. Kako predsjednici Republike Hrvatske gđi Kolindi Grabar Kitarović članska iskaznica HAK-a nije uručena, ona nije ni bila u mogućnosti koristiti članske pogodnosti odnosno konzumirati članstvo u HAK-u. Jednako tako, sukladno tada važećem Statutu HAK-a, počasnom članu dodjeljivalo se godišnje besplatno pravo na korištenje članskih usluga te je to pravo (iako i nije moglo biti korišteno zbog neposjedovanja članske iskaznice), isteklo još u svibnju 2016.g.

U očitovanju HAK-a se još navodi kako nijedan dosadašnji počasni član HAK-a nikad nije koristio nijednu od članskih pogodnosti HAK-a temeljem svog počasnog članstva. Počasno članstvo HAK-a simboličnog je karaktera te se dodjeljuje imajući u vidu s jedne strane državnu i društvenu funkciju Predsjednika Republike Hrvatske, a s druge strane, potrebu fokusa svih državnih institucija, pa tako i Predsjednika Republike Hrvatske, na izazove u sigurnosti cestovnog prometa kao jednog od temeljnih područja djelovanja HAK-a.

U privitku očitovanja HAK je dostavio Odluku broj: 006-30/2015-5/2015-1/2 od 21. svibnja 2015.g. kojom se u točki 1. utvrđuje da je Kolinda Grabar-Kitarović, Predsjednica Republike Hrvatske, počasni član HAK-a. Točkom 2. Odluke određeno je da ista stupa na snagu danom donošenja. Samom Odlukom nisu navedena prava koja dužnosnica kao počasna članica ostvaruje niti je definirano trajanje počasnog članstva.

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Povjerenstvo obrazlaže kako iz očitovanja HAK-a proizlazi da je dužnosnici Kolindi Grabar-Kitarović odlukom Upravnog odbora HAK-a dodijeljeno počasno članstvo u HAK-u, međutim dužnosnici članska iskaznica HAK-a nikada nije uručena budući da se nije odazvala pozivu da posjeti HAK povodom svečanog obilježavanja dana HAK-a, 1. lipnja 2015.g.

S obzirom da joj nije uručena članska iskaznica, dužnosnica nije bila u mogućnosti koristiti članske pogodnosti, odnosno konzumirati članstvo u HAK-u. Iako Odlukom o počasnom članstvu nije izričito određeno do kada isto traje, HAK u svom očitovanju od 15. listopada 2019.g. navodi da se, sukladno tadašnjem Statutu HAK-a, počasnom članu dodjeljivalo godišnje besplatno pravo na korištenje članskih usluga te je navedeno pravo za dužnosnicu Kolindu Grabar-Kitarović isteklo još u svibnju 2016.g.

Povjerenstvo obrazlaže da je člankom 11. stavkom 3. ZSSI-a propisano da dužnosnici mogu zadržati samo dar simbolične vrijednosti, i to najviše do 500,00 kn od istog darovatelja. S obzirom da je iz prikupljene dokumentacije utvrđeno da dužnosnica Kolinda Grabar-Kitarović nije primila člansku iskaznicu HAK-a, niti je konzumirala članske pogodnosti, nije utvrđeno da je dužnosnica primila nedopušten dar.

S obzirom da iz prikupljenih podataka i dokumentacije ne proizlazi da je postupanjem dužnosnice Kolinde Grabar-Kitarović došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Kolinda Grabar-Kitarović, osobna dostava
2. Objava na internetskoj stranici Povjerenstva
3. Pismohrana